আল-হাদী ইলা'ল-হক ​​ইয়াহিয়া

**আবুল-হুসাইন ইয়াহইয়া ইবন আল-হুসাইন ইবন আল-কাসিম ইবন ইব্রাহিম তাবাতাবা আল-হাসানি** (আল-রাস/মদিনা, ৮৫৯ –সাদা, ১৮ আগস্ট ৯১১), যিনি তাঁর সম্মানসূচক উপাধি **আল-হাদী ইলাল-হাক্ক** () নামে বেশি পরিচিত, ছিলেন আরব উপদ্বীপের একজন ধর্মীয় ও রাজনৈতিক নেতা। তিনি ছিলেন প্রথম জাইদি ইমাম, যিনি ৮৯৭ থেকে ৯১১ সাল পর্যন্ত ইয়েমেনের কিছু অংশ শাসন করেছিলেন। তিনি রাসিদ রাজবংশের পূর্বপুরুষ, যারা ১৯৬২ সালের উত্তর ইয়েমেন গৃহযুদ্ধ পর্যন্ত ইয়েমেন শাসন করেছিল।

## উৎস ও পরিবার
পরবর্তী জাইদি উৎসগুলো অনুসারে, ইয়াহইয়া ইবন আল-হুসাইন ৮৫৯ সালে মদিনায় জন্মগ্রহণ করেন। তবে ধারণা করা হয়, তিনি আসলে আল-রাস ওয়াদির কাছে একটি গ্রামে (সম্ভবত আধুনিক আল-দুর বা দুর আবি আল-কাসিম, যা মদিনা থেকে প্রায় ৫৭ কিমি দক্ষিণ-পশ্চিমে অবস্থিত) জন্মেছিলেন। সেখানে তাঁর দাদা আল-কাসিম "আল-রাসি" ৮২৭ সালের দিকে মিশর থেকে পরিবার নিয়ে এসে বসতি স্থাপন করেছিলেন। তিনি বাবা ও মা—উভয় দিক থেকেই আলী ইবনে আবু তালিবের পুত্র এবং মুহাম্মদের নাতি আল-হাসানের বংশধর ছিলেন। তাঁর বাবা আল-হুসাইন ছিলেন আল-হাসানের নাতি ইব্রাহিম আল-শিবহ-এর প্রপৌত্র, আর তাঁর মা উম্মুল হাসান ফাতিমা ছিলেন আল-হাসানের নাতি দাউদ-এর প্রপৌত্রী।

ইয়াহইয়া হাসানীয় বংশের একটি বিশেষ প্রভাবশালী শাখায় জন্মগ্রহণ করেছিলেন। তাঁর দাদা আল-কাসিম আল-রাসি ছিলেন শিয়া ইসলামের জাইদি শাখার অন্যতম প্রধান ব্যক্তিত্ব। তাঁকে "আল্লাহর রাসূলের পরিবারের নক্ষত্র" (নাজম আল রাসূল আল্লাহ) এবং "বিশ্বাসের ব্যাখ্যাকারী" (তরজুমান আল-দিন) হিসেবে সম্মান করা হতো। আল-কাসিমের ভাই ইবন তাবাতাবা ৮১৪ সালে কুফায় আব্বাসীয় খিলাফতের বিরুদ্ধে বিদ্রোহ করেছিলেন। ইয়াহইয়ার বাবা আল-হুসাইন খুব একটা পরিচিত না হলেও একজন শিক্ষিত মানুষ ছিলেন এবং হাদিস বর্ণনাকারী হিসেবে বিশ্বস্ত ছিলেন।

ইয়াহইয়া তাঁর চাচাতো বোন ফাতিমাকে বিয়ে করেন। এই দম্পতির নয়জন ছেলে ছিল: মুহাম্মদ, আহমদ, আল-হাসান, ইয়াহইয়া, ইসমাইল, আল-হুসাইন, আবদুল্লাহ, জাফর এবং ঈসা। মুহাম্মদ ও আহমদ দুজনেই বাবার পর ইমাম হিসেবে দায়িত্ব পালন করেন এবং ইয়েমেনের বেশিরভাগ ইমাম আহমদের বংশধর। ইয়াহইয়ার পরবর্তী ৭৩ জন ইয়েমেনি ইমামের মধ্যে ৬০ জনই ছিলেন তাঁর সরাসরি বংশধর।

## প্রাথমিক জীবন
খুব অল্প বয়সেই ইয়াহইয়া তাঁর চরিত্র ও বুদ্ধিমত্তার পরিচয় দেন। তিনি শক্তিশালী ও সাহসী ছিলেন এবং ইসলামি আইনশাস্ত্রে (ফিকহ) বেশ দক্ষ ছিলেন। মাত্র সতেরো বছর বয়সেই তিনি গবেষণামূলক প্রবন্ধ লিখতে এবং বিচারিক রায় দিতে পারতেন। এর ফলে তাঁর পরিবার দ্রুত তাঁকে ইমামতের জন্য একজন উপযুক্ত প্রার্থী হিসেবে বিবেচনা করতে শুরু করে। জাইদি মতবাদ অনুযায়ী, ইমামকে অবশ্যই "ফাতিমীয়" হতে হবে, অর্থাৎ তিনি হবেন মুহাম্মদের কন্যা ফাতিমা এবং তাঁর পুত্র আল-হাসান ও আল-হুসাইনের বংশধর। তবে শিয়া ইসলামের অন্যান্য শাখার মতো এই পদটি বংশানুক্রমিক বা পূর্বনির্ধারিত নয়। বরং যেকোনো যোগ্য ফাতিমীয় বংশধর, যিনি নির্দিষ্ট কিছু কঠোর শর্ত (যেমন ধর্মীয় জ্ঞান, পরহেজগারিতা, সাহসিকতা ইত্যাদি) পূরণ করেন, তিনি বিদ্রোহের (খুরুজ) মাধ্যমে আনুগত্যের আহ্বান জানিয়ে ইমামতের দাবি করতে পারেন।

ইয়াহইয়া আব্বাসীয় খিলাফতের বিরোধী ছিলেন। তবে তিনি অতীতে শিয়া প্রার্থীদের আব্বাসীয়দের বিরুদ্ধে সামরিক অভ্যুত্থানে ব্যর্থতার ইতিহাস সম্পর্কে জানতেন। এই বিদ্রোহগুলো মূলত মদিনা বা মক্কার মতো কেন্দ্রীয় অঞ্চলগুলোতে হয়েছিল এবং সেগুলো সফল হয়নি। বিপরীতে আব্বাসীয় খিলাফতের দূরবর্তী অঞ্চলগুলোতে ইসলামি আন্দোলনগুলো বেশ সফল হয়েছিল। যেমন ইদ্রিস ইবন আবদুল্লাহ মরক্কোতে এবং ইয়াহইয়ার দূর সম্পর্কের আত্মীয় হাসান ইবন জায়েদ কাস্পিয়ান সাগরের তীরে তাবারিস্তানে জাইদি রাষ্ট্র প্রতিষ্ঠা করেছিলেন।

৮৮৪ থেকে ৮৮৯ সালের মধ্যে ইয়াহইয়া ও তাঁর পরিবার তাবারিস্তান সফর করেন। ইয়াহইয়া সেখানে দ্রুত সবার নজরে আসেন। সেখানে তাঁর চাচা ও ভাইরা তাঁকে ইমামতের প্রার্থী হিসেবে ঘোষণা করতে শুরু করেন। এতে সেখানকার তৎকালীন শাসক মুহাম্মদ ইবন জায়েদের মনে সন্দেহের সৃষ্টি হয়। পরিস্থিতির অবনতি দেখে ইয়াহইয়া তাঁর পরিবারসহ তাবারিস্তান ত্যাগ করে হেজাজে ফিরে আসেন। তবে তিনি কিছুদিনের জন্য আব্বাসীয় রাজধানী বাগদাদ সফর করেছিলেন বলেও জানা যায়।

## ইয়েমেনে কার্যক্রম

৮৯৩/৪ সালে ইয়াহইয়া প্রথমবারের মতো ইয়েমেনে যান। উত্তরের সাদা অঞ্চলের শক্তিশালী বানু ফুতায়ম গোত্র তাদের বিরোধ মীমাংসার জন্য তাঁকে আমন্ত্রণ জানিয়েছিল। সেই সময় ইয়েমেন ছিল আব্বাসীয় সাম্রাজ্যের একটি বিশৃঙ্খল প্রদেশ। রাজধানী সানা ছাড়া দেশের বাকি অংশে গোত্রীয় সংঘাত লেগেই থাকতো। রাজনৈতিক অনৈক্য, দুর্গম ভূখণ্ড এবং স্থানীয় জনগণের মধ্যে শিয়াদের প্রতি সহমর্মিতা থাকায় ইয়েমেন ছিল যেকোনো দৃঢ়চেতা নেতার জন্য আদর্শ জায়গা।

ইয়াহইয়ার প্রথম প্রচেষ্টা সফল হয়নি এবং তিনি মদিনার কাছে ফিরে যান। তিন বছর পর একই গোত্রীয় নেতারা তাঁকে আবারও আমন্ত্রণ জানালে তিনি ৮৯৭ সালের ১৫ মার্চ সাদা শহরে পৌঁছান। সেখানে পৌঁছানোর অল্প সময় পরেই তিনি আনুগত্যের আহ্বান জানান এবং "আল-হাদী ইলাল-হাক্ক" (সত্যের পথপ্রদর্শক) নাম ধারণ করে আমিরুল মুমিনীন উপাধি গ্রহণ করেন।

আল-হাদী দ্রুত সাদা শহরের চারপাশের অঞ্চল নিয়ন্ত্রণে আনেন এবং সাদা শহর তাঁর রাজধানী ও কার্যক্রমের কেন্দ্রে পরিণত হয়। ৮৯৭ সালের জুলাই মাসে তিনি নাজরান অঞ্চল জয় করেন। এরপর তিনি সানার দিকে নজর দেন। সানার নিয়ন্ত্রণ নিয়ে দীর্ঘ লড়াই আল-হাদীর শাসনকালকে চিহ্নিত করে। ৯০১ সালের ১৯ জানুয়ারি তিনি সানা শহরে প্রবেশ করেন। তাঁর নামে মুদ্রা জারি করা হয় এবং খুতবা পাঠ করা হয়। তবে এর বিরোধিতা করে ইয়াফুরিদ রাজবংশ। সানা শহরটি বারবার আল-হাদী এবং ইয়াফুরিদ শাসক আবদ আল-কাহিরের মধ্যে হাতবদল হতে থাকে। অসুস্থতা এবং গোত্রীয় সমর্থকদের অস্থিতিশীলতার কারণে ৯০২ সালে তিনি শহরটি ত্যাগ করেন।

ইয়েমেনে আল-হাদীই একমাত্র শিয়া নেতা ছিলেন না। ৮৮১ সাল থেকে ইসমাইলি সম্প্রদায়ের দুই ধর্মপ্রচারক—ইবন হাওশব এবং আলী ইবন আল-ফদল সেখানে কাজ করছিলেন। ৯০৫ সালের মধ্যে ইয়েমেনের প্রায় পুরো অংশ ইসমাইলিদের নিয়ন্ত্রণে চলে যায়। আল-হাদী স্থানীয় নেতাদের সহযোগিতায় ৯০৬ সালের এপ্রিলে আবারও সানা দখল করেন। কিন্তু মতভেদের কারণে সে বছরের নভেম্বরেই তিনি শহরটি ত্যাগ করতে বাধ্য হন। জীবনের শেষ দিকে অসুস্থতা ও গোত্রীয় বিদ্রোহের কারণে আল-হাদী সাদা অঞ্চলের বাইরে তাঁর নিয়ন্ত্রণ ধরে রাখতে হিমশিম খান।

## মৃত্যু

৯১১ সালের ১৮ আগস্ট সাদা শহরে আল-হাদী মৃত্যুবরণ করেন। সাদা শহরে আল-হাদী মসজিদের পাশেই তাঁর সমাধি অবস্থিত। এই মসজিদটি ইয়েমেনের প্রাচীনতম ভবনগুলোর একটি। তাঁর মৃত্যুর পর ছেলে মুহাম্মদ তাঁর স্থলাভিষিক্ত হন।

## উত্তরাধিকার
আল-হাদীর শাসনকাল ছিল অস্থিরতায় ভরা। যদিও তিনি সবসময় একজন সফল শাসক ছিলেন না, তবুও ইয়েমেনের পাহাড়ি অঞ্চলের গোত্রগুলোর ওপর তাঁর গভীর প্রভাব ছিল। তিনি সফলভাবে সেখানে জাইদি মতাদর্শ প্রচার করেন। অনেকের মতে, জাইদিরাই ইয়েমেনে ইসলামের সঠিক প্রচার ঘটিয়েছিলেন। ব্যক্তিগতভাবে তিনি অত্যন্ত সাহসী এবং ধর্মীয় জ্ঞানে সমৃদ্ধ ছিলেন। বলা হয়ে থাকে, তিনি ৭০টি যুদ্ধে অংশ নিয়েছিলেন।

আল-হাদী নিজেকে ইসলামি বিশ্বাসের পুনরুজ্জীবক মনে করতেন। তাঁর আইনশাস্ত্রীয় মতামতগুলো 'কিতাব আল-আহকাম' এবং 'কিতাব আল-মুনতাখাব' নামক দুটি বইয়ে সংকলিত হয়েছে। তাঁর এই কাজগুলো ইয়েমেনি জাইদিরা গ্রহণ করে। ধর্মীয় আইন অনুযায়ী কর আদায়ে তিনি অত্যন্ত কঠোর ছিলেন এবং ক্ষমতার অপব্যবহার রোধে সচেষ্ট ছিলেন। 

আল-হাদীর ধর্মীয় শিক্ষা ছিল অত্যন্ত কঠোর। তিনি চাইতেন নারীরা পর্দা করবে এবং সৈন্যরা কুরআন অনুযায়ী যুদ্ধের মাল বণ্টন করবে। উত্তরের পাহাড়ি অঞ্চলের মানুষ এই কঠোর আচরণে সবসময় খুশি ছিল না। তারা মূলত গোত্রীয় কোন্দল মেটানোর জন্য একজন মধ্যস্থতাকারী চেয়েছিল, কঠোর ইসলামি বিধান বাস্তবায়নকারী নয়। এই কারণে আল-হাদী ও তাঁর পরবর্তী ইমামদের বিদ্রোহী প্রজাদের সামলাতে অনেক সংগ্রামের মধ্য দিয়ে যেতে হয়েছে।

## আরও দেখুন
* ইয়েমেনের ইমামগণ
* ইয়েমেনের ইতিহাস
* ইয়েমেনের ইসলামি ইতিহাস

## তথ্যসূত্র

## উৎসসমূহ

* 
* 
* 
* 
* 
* 
* 
* 
* 
*